Ambasada Statelor Unite în România a postat duminică o fotografie rară cu Nadia Comăneci, realizată acum exact 48 de ani, pe 3 martie 1976, în New York.
Cea mai mare gimnastă din istorie, pe atunci în vârstă de 14 ani, apare ridicată în brațe de alt gimnast român de legendă, Dan Grecu.
"Nadia Comăneci, Dan Grecu și Ann Carr, în Madison Square Garden, New York, pe 3 martie 1976. Sportivii au făcut turul locației unde s-a desfășurat prima ediție a competiției internaționale de gimnastică - American Cup International Gymnastics. La ediția din anul 1976 a competiției, Nadia Comăneci a câștigat medalia de aur, în timp ce Dan Grecu a cucerit medalia de argint", au scris cei de la Ambasada SUA.
La 14 ani, Nadia Comăneci a devenit prima gimnastă care a obținut scorul perfect la Jocurile Olimpice, nota 10, la Montreal, în 1976.
Este considerată una dintre cele mai bune gimnaste din istorie și a fost inclusă printre cele mai bine sportive din secolul 20, de către Laureus World Sports Academy.
Performanțele Nadiei Comăneci
Jocurile Olimpice
1976: 3 de aur (individual compus, paralele, bârnă), 1 de argint (echipa), 1 de bronz (sol)
1980: 2 de aur (bârnă, sol), 2 argint (individual compus, echipa)
Campionatele Mondiale
1978: 1 aur (bârnă), 2 de argint (echipa, sărituri)
1979: 1 aur (echipa)
Campionatele Europene
1975: 4 de aur (individual compus, paralele, bârnă, sărituri), 1 argint (sol)
1977: 2 de aur (individual compus, paralele), 1 argint (sărituri)
1979: 3 de aur (individual compus, sărituri, sol), 1 bronz (bârnă)